Numizmatika je vedeckou disciplínou a súčasne koníčkom. Prvý význam slova numizmatika označuje pomocnú historickú vedu skúmajúcu dejiny cien, miezd, platidiel a ďalších príbuzných záležitostí. Čo sa týka hmotných vecí, numizmatika sa zaoberá najmä mincami, účelovými známkami, žetónmi, medailami a plaketami. Papierovým platidlám, najčastejšie v podobe bankoviek, sa venuje osobitný odbor numizmatiky s názvom notafília. Druhý význam pojmu numizmatika predstavuje hobby spočívajúce v zberateľstve bankoviek a hlavne mincí. Zberatelia sa zameriavajú v prvom rade na platidlá, ktoré sa dostali do obehu alebo do neho aspoň boli určené. Okrem toho niektorí ľudia zbierajú aj bankovky a mince s výrobnými chybami. Viacerí si osobitne cenia rôzne kuriózne kúsky. V posledných rokoch je populárne i zbieranie pamätných mincí zhotovených zo vzácnych kovov, akými sú zlato, striebro, platina či paládium.